b'\n_START_ARTICLE_\nDrakonas\n_START_SECTION_\nEuropa ir Amerika\n_START_PARAGRAPH_\nCharakteringiausias \xc5\xa1iuo metu paplit\xc4\x99s drakono \xc4\xafvaizdis\xc2\xa0\xe2\x80\x93 roplys, da\xc5\xbeniausiai turintis vien\xc4\x85 arba kelias galvas, galintis alsuoti ir spjaudytis ugnimi. Jo k\xc5\xabnas padengtas \xc5\xbevynais, o linija nuo galvos iki uodegos apaugusi trikampio formos sustor\xc4\x97jimais\xc2\xa0\xe2\x80\x93 ataugomis. Drakonas da\xc5\xbeniausiai turi sparnus ir skraido. Ta\xc4\x8diau neretai drakonams priskiriami mitologij\xc5\xb3 gyvati\xc5\xa1kos formos mil\xc5\xbeini\xc5\xa1ki padarai, kurie neskraido, ta\xc4\x8diau turi roplio bruo\xc5\xbe\xc5\xb3._NEWLINE_B\xc5\xabtent taip drakonai vaizduojami meniniuose filmuose, knygose, paveiksluose. \xc5\xa0iam \xc4\xafvaizd\xc5\xbeiui formuotis daugiausiai \xc4\xaftakos tur\xc4\x97jo Viduram\xc5\xbeiais paplit\xc4\x99s \xc5\xa0v. Jurgio mitas, vaizduotas kronikose, religiniuose paveiksluose. Anot mito, \xc5\xa0v. Jurgis nugal\xc4\x97j\xc4\x99s drakonu (slibinu) pasivertus\xc4\xaf \xc5\xa0\xc4\x97ton\xc4\x85.\n_START_SECTION_\nCentrin\xc4\x97 ir Ryt\xc5\xb3 Azija\n_START_PARAGRAPH_\nCentrin\xc4\x97je ir Ryt\xc5\xb3 Azijoje, prie\xc5\xa1ingai nei Vakaruose, drakonas nelaikytas pikta lemian\xc4\x8diu padaru. Prie\xc5\xa1ingai, jis laikytas taurumo, j\xc4\x97gos ir i\xc5\xa1minties simboliu. Tad  da\xc5\xbeniausiai vaizduojamas kaip viengalvis roplys, pana\xc5\xa1iais \xc4\xaf krokodilo nasrais, nuo kuri\xc5\xb3 nut\xc4\xafs\xc4\x99 \xc5\xabsai. Daugumoje paveiksl\xc5\xb3 drakonai vaizduojami susirang\xc4\x99 \xc4\xaf spiral\xc4\x99, su ma\xc5\xbey\xc4\x8diais sparnais arba visai be j\xc5\xb3. Gal\xc5\xabn\xc4\x97s (kojos ar rankos) i\xc5\xa1augusios \xc5\xa1onuose._NEWLINE_Niekada nevaizduojami stovintys ar vaik\xc5\xa1tantys \xc5\xbeeme drakonai. Dar ir \xc5\xa1iandien drakonas laikomas stipryb\xc4\x97s, vienyb\xc4\x97s ir j\xc4\x97gos \xc5\xbeenklu. Drakonas taip pat laikytas Kinijos imperatoriaus \xc5\xbeenklu.\n_START_SECTION_\nDrakonas astrologijoje\n_START_PARAGRAPH_\nKin\xc5\xb3 astrologijoje drakonas yra vienas i\xc5\xa1 zodiako \xc5\xbeenkl\xc5\xb3. Anot astrologini\xc5\xb3 \xc5\xa1altini\xc5\xb3, \xc5\xa1io \xc5\xbeenklo metais gim\xc4\x99 \xc5\xbemon\xc4\x97s neva es\xc4\x85 stipr\xc5\xabs, i\xc5\xa1tvermingi, j\xc5\xb3 gyvenimas b\xc5\xabsi\xc4\x85s s\xc4\x97kmingas.'